26. ΑΠΟΦΑΣΗ ΥΠΟΥΡΓΟΥ ΕΜΠΟΡΙΟΥ Αριθ. Ε4/367/Φ.19 της 23 Ιαν./6 Φεβρ.  1981 (ΦΕΚ Β΄ 75) Περί εξαγωγής εγχωρίων φαρμακευτικών και καλλυντικών προϊόντων χωρίς συναλλαγματικές διατυπώσεις. Έχοντας υπόψη: 1.Τις διατάξεις του Νόμ. 936/79 «περί τροποποιήσεως και συμπληρώσεως των περί εξωτερικού εμπορίου διατάξεων». 2.Τις διατάξεις του Νόμ. 400/76 «περί Υπουργικού Συμβουλίου και Υπουργείων». 3.Παίρνοντας ακόμη υπόψη μας την ανάγκη διευκολύνσεως της εξαγωγής εγχωρίων φαρμακευτικών και καλλυντικών προϊόντων χωρίς συναλλαγματικές διατυπώσεις, προς το σκοπό αντιμετωπίσεως του διεθνούς ανταγωνισμού στις αγορές του εξωτερικού, αποφασίζουμε: I.Εγκρίνουμε, με κάθε εξαγωγή που θα πραγματοποιείται από τις ελληνικές βιομηχανίες φαρμάκων και καλλυντικών, να εξάγονται συγχρόνως, χωρίς συναλλαγματικές διατυπώσεις, φαρμακευτικά προϊόντα σε ποσοστό μέχρι 15% και καλλυντικά προϊόντα σε ποσοστό μέχρι 10% επί της αξίας FOB του έναντι συναλλάγματος εξαγομένου κάθε φορά εμπορεύματος. II.Τα φαρμακευτικά και καλλυντικά προϊόντα, που θα εξάγονται σύμφωνα με τα ανωτέρω, θα είναι του αυτού περιεχομένου και συσκευασίας, οπότε και της αυτής κατά μονάδα αξίας, προς τα προϊόντα που εξάγονται έναντι συναλλάγματος. Μπορεί επίσης να είναι και της αυτής ονομασίας, αλλά διαφορετικής συνθέσεως προϊόντα προς τα εξαγόμενα τοιαύτα έναντι συναλλάγματος, ως π.χ. πενικιλίνη των 500.000 μονάδων και πενικιλίνη των 250.000 μονάδων, λοσιόν για ξηρά δέρματα και λοσιόν για λιπαρά δέρματα. Στην περίπτωση αυτή θα προσκομίζεται στη μεσολαβούσα Τράπεζα, που θα θεωρήσει τη ΔήλωσηΤιμολόγιο Εξαγωγής του κανονικού εμπορεύματος τιμοκατάλογος και κάθε στοιχείο, που θα κριθεί αναγκαίο για την εξακρίβωση της αξίας των χωρίς συναλλαγματικές διατυπώσεις εξαγομένων προϊόντων. Σε περίπτωση που η εξαγωγική προσπάθεια της βιομηχανίας εξυπηρετείται με την εμφάνιση των χωρίς συναλλαγματικές διατυπώσεις εξαγομένων ως άνω προϊόντων στο ίδιο τιμολόγιο με τα εμπορεύματα που εξάγει με διακανονισμό της αξίας τους, τότε θα μπορεί να γίνει δεκτό το σχετικό τιμολόγιο από τη Μεσολαβούσα Τράπεζα, εφόσον η καταχώριση έχει γίνει με τρόπο που να μη δημιουργεί αμφισβήτηση όσον αφορά τη συναλλαγματική παρακολούθηση της εξαγωγής. III.Η εφαρμογή της παρούσης αποφάσεως δεν εμποδίζει τις εξαγωγικές επιχειρήσεις να κάνουν χρήση των γενικής εφαρμογής αποφάσεων, που ισχύουν αναφορικά με την εξαγωγή εγχωρίων προϊόντων χωρίς συναλλαγματικές διατυπώσεις ως  δειγμάτων (απόφ. Ε4/9420/17.11.80). Στην περίπτωση αυτή τα εξαγόμενα σαν δείγματα φαρμακευτικά και καλλυντικά προϊόντα είτε είναι υπό τη μορφή που φέρονται στο εμπόριο, είτε μειωμένου περιεχομένου και συσκευασίας, πρέπει να αναγράφουν καθαρά τη λέξη «ΔΕΙΓΜΑ» στην ελληνική ή σε μια ξένη γλώσσα (ECHANTILION κ.λπ.). IV.Τα φαρμακευτικά και καλλυντικά προϊόντα, που εξάγονται σύμφωνα με τις διατάξεις της προηγουμένης παραγράφου III για δειγματισμό στην αλλοδαπή, εξαιρέσει των εξαγομένων με επανεισαγωγή, καθώς και το διαφημιστικό υλικό που αποστέλλεται σε οίκους του εξωτερικού, χωρίς συναλλαγματικές διατυπώσεις, από τις εγχώριες βιομηχανίες μπορεί να εμφανιστούν επίσης στο ίδιο τιμολόγιο με τα φάρμακα και καλλυντικά που εξάγονται έναντι συναλλάγματος, εφόσον, κατά την άποψη του ενδιαφερομένου εξαγωγέως, τούτο θα διευκολύνει τον εκτελωνισμό τους στη χώρα προορισμού με την αυτή ως άνω προϋπόθεση (παρ. 11 εδάφ. γ΄), δηλαδή της αναγραφής κατά τρόπο σαφώς διαχωριστικό, ώστε να μη δημιουργεί προβλήματα στη θεώρηση του σχετικού τιμολογίου και στον συναλλαγματικό έλεγχο της εξαγωγής. Από τις ισχύος της παρούσης καταργείται η αριθ. Ε4/9236/2.1.79 απόφασή μας. Η απόφαση αυτή, που ισχύει από σήμερα, να δημοσιευθεί στην Εφημερίδα της Κυβερνήσεως. 